
[1] Senātā saņemta pieteicējas [pers. A] kasācijas sūdzība par Administratīvās apgabaltiesas 2026.gada 4.februāra spriedumu, ar kuru noraidīts pieteicējas pieteikums par Liepājas valstspilsētas pašvaldības domes 2024.gada 22.februāra lēmuma Nr. 51/2 „Par Liepājas būvvaldes lēmumu (būvatļauju)” (prot. Nr. 2, 19. §) atcelšanu. 
Apgabaltiesa atzina, ka pārsūdzētā būvatļauja ir tiesiska un tā atbilst Liepājas domes 2012.gada 16.februāra saistošo noteikumu Nr. 8 „Liepājas pilsētas teritorijas plānojums” II daļas „Teritorijas izmantošanas un apbūves noteikumi” (turpmāk – Apbūves noteikumi) 48.punktam, kas paredz iespēju atkāpties no šajos noteikumos noteiktajiem vispārējiem apbūves rādītājiem gadījumos, kad augstvērtīgs arhitektūras risinājums iegūts atklātā arhitektūras konkursā un būvniecības iecere ir atbalstīta, ņemot vērā publiskās apspriešanas rezultātus.
Apgabaltiesa secināja, ka attiecībā uz strīdus būvniecības ieceri izpildās Apbūves noteikumu 48.punktā paredzētie kritēriji, kas ļauj atkāpties no vispārējiem apbūves rādītājiem. Tiesa konstatēja, ka būvniecības iecere nedaudz atšķiras no atklātā arhitektūras konkursa uzvarētāja darbā – metā – paredzētā risinājuma (izmaiņas skar būves apjomu, augstumu un būvmasu). Tomēr, vērtējot Apbūves noteikumu regulējumu, konkrētā konkursa nolikumu un skaidrojot meta kā arhitektūras risinājuma idejas līmenī būtību, tiesa atzina, ka konkrēto izmaiņu izdarīšana būvniecības iecerē ir pieļaujama un tiesiska.

[2] Pieteicēja kasācijas sūdzībā norāda, ka apgabaltiesa esot kļūdaini interpretējusi Apbūves noteikumu 48.punktu. Šī argumenta pamatā ir pieteicējas uzskats, ka, piemērojot minēto normu, nav pieļaujams būvniecības ieceres (būvprojekta) izstrādes laikā mainīt atklātā arhitektūras konkursa uzvarētāja darbā paredzētos apbūves parametrus. 
Senatoru kolēģija pieteicējai nepiekrīt un norāda, ka šāda minētās normas interpretācija neizriet no Apbūves noteikumiem un neatbilst atklāta arhitektūras konkursa kā arhitektūras metu konkursa būtībai. Tāpat, kā secinājusi apgabaltiesa, šāds ierobežojums neizriet arī no konkrētā konkursa nolikuma. 
Atbilstoši Apbūves noteikumu 576.punktam atklāta arhitektūras konkursa mērķis ir iegūt iespējami labāko projekta metu arhitektūras un pilsētbūvniecības uzdevuma risinājumiem. Šāds attiecīgā konkursa mērķis izriet arī no konkrētā konkursa nolikuma. Proti, atbilstoši nolikuma 2.2.punktam konkursa priekšmets bija arhitektūras projekta idejas priekšlikums, kas parāda labāko arhitektonisko un funkcionālo risinājumu vēsturiskās vannu mājas pārbūves un jaunas multifunkcionālas ēkas iecerei. Priekšlikumā bija jāietver minētās ēkas arhitektoniskais un idejas realizācijai nepieciešamā teritorijas labiekārtojuma principiāls risinājums saskaņā ar prasībām priekšlikuma izstrādei. Turklāt, kā to spriedumā secinājusi apgabaltiesa (apgabaltiesas sprieduma 12.punkts) un kam kasācijas sūdzībā nav iebildusi arī pieteicēja, pašvaldības saskaņotajā konkursa nolikumā prasības konkursa priekšmeta izstrādei bija orientējošas, – nolikumā nebija norādīti konkrēti apbūves parametri, no kuriem nebūtu pieļaujams atkāpties. Proti, konkrētajā gadījumā konkursa dokumentācijā ietvertās apbūves prasības bija kā vadlīnijas izstrādājamam apbūves konceptam – tā veidolam, arhitektoniskajam risinājumam un funkcionalitātei –, nevis kā reglamentēti apbūves parametri iecerētās būvniecības īstenošanai. 
Tādējādi tiesa pamatoti secināja, ka konkrētajā gadījumā konkursa mērķis bija atrast labāko ideju funkcionālam, kompozicionālam un arhitektoniskam risinājumam vēsturiskās ēkas pārbūvei par SPA centru ar nepieciešamo teritorijas labiekārtojumu. Minētais, kā pareizi norāda tiesa, sasaucas arī ar atklātā arhitektūras konkursa kā metu konkursa būtību – iegūt arhitektūras risinājumu tieši idejas līmenī. Proti, metu konkurss kā tāds kopumā nav vērsts uz galīgā būvniecības risinājuma izstrādi. Tāpēc atklātā arhitektūras konkursa uzvarētāja darbs savā būtībā pēc tā izstrādes detalizācijas nav pielīdzināms būvprojektam. 
Ievērojot minēto, tiesa pamatoti secināja, ka konkrētajā gadījumā konkursa uzvarētāja metā iekļautās idejas pielāgošana, lai būvniecības iecerei izstrādātu būvprojektu, ciktāl tiek saglabāts meta konceptuālais arhitektūras risinājums, ir loģiska un tiesību normām atbilstoša būvniecības procesa stadija.

[3] Pieteicēja uzskata, ka tad, ja galīgos apbūves parametrus ir pieļaujams noteikt ārpus arhitektūras konkursa, Apbūves noteikumu 48.punktā paredzētā procedūra kļūst formāla. Pieteicējas ieskatā šāda pieeja neatbilst Apbūves noteikumu 48.punkta kā izņēmuma no prasības ievērot konkrētās teritorijas apbūves noteikumus jēgai un mērķim. 
Senatoru kolēģija nesaskata pamatu pieteicējas bažām. Projektēšanas process jebkurā gadījumā balstās uz atklātā arhitektūras konkursā izvēlēto projektu – tā vizuālo identitāti, konceptuālajiem arhitektūras risinājumiem, to iekļaušanos konkrētajā teritorijā, konkrētajā gadījumā arī nodrošinot vēsturisko kultūrvēsturisko vērtību saglabāšanu īpašuma attīstībā. Savukārt nepieciešamība būvprojekta izstrādē precizēt kādus būvniecības risinājumus var izrietēt gan no konkrētās teritorijas apstākļiem (piemēram, ģeotehniskās izpētes rezultāta), gan tehniskajām iespējām konkrētu risinājumu izmantošanā, gan pasūtītāja saimnieciskiem un finansiāliem apsvērumiem. Tāda pieeja, kas pieprasītu precīzi un detalizēti paredzēt visus būvniecības risinājumus stadijā, kurā tikai tiek meklēti konceptuāli teritorijas attīstības risinājumi metu konkursā, nebūtu efektīva un neatbilstu šīs stadijas mērķim.  
Tāpēc apgabaltiesa pamatoti pievērsās tam, vai būvniecības iecerē izdarītās izmaiņas saglabā konkursa uzvarētāja darbā ieskicētos ēkas funkcionālos, kompozicionālos un arhitektoniskos risinājumus. Tā kā tiesa nekonstatēja būtiskas atkāpes no šiem risinājumiem, tā atzina izdarītās izmaiņas par tiesiskām. Šiem secinājumiem pieteicēja kasācijas kārtībā nav iebildusi. Pieteicēja vienīgi vispārīgi norāda, ka apgabaltiesa ir kavējusies vērtēt, vai būvvalde, lemjot par būvatļaujas izdošanu, ir pārliecinājusies par būvniecības ieceres atbilstību konkursa nolikumam un uzvarētāja darbam. Tomēr vērtējums par to, vai un kādā apjomā būvniecības iecerei konkrētajā gadījumā ir pieļaujams atšķirties no uzvarētāja darba, ir vērtējums tieši par to, kādā formātā būvniecības iecerei ir jāatbilst konkrētā arhitektūras konkursa rezultātam, lai nodrošinātu Apbūves noteikumu 48.punktā paredzētā izņēmuma piemērošanu pēc jēgas. Tieši to apgabaltiesa ir vērtējusi. 

[4] Tāpat arī noraidāmi pieteicējas iebildumi, ka apgabaltiesas spriedumā trūkstot vērtējuma par pārsūdzētās būvatļaujas atbilstību teritorijas plānošanas principiem. Pieteicēja kasācijas sūdzībā nav paskaidrojusi, kādus konkrētus iecerētās būvniecības aspektus apgabaltiesa šajā sakarā nebūtu izvērtējusi un kā attiecīgs vērtējums varētu ietekmēt konkrētās lietas iznākumu. Savukārt attiecībā uz pieteicējas norādīto, ka Apbūves noteikumos kā viena no aizsargājamām interesēm ir noteikta Liepājas pilsētas vēsturiskā un arhitektoniskā mantojuma saglabāšanas interese, norādāms, ka tieši šīs intereses nodrošināšana arī ir pamatā tam, kāpēc tika rīkots konkrētais atklātais arhitektūras konkurss. Proti, tas tika rīkots ar mērķi iegūt labāko ideju vēsturiskās vannu mājas ēkas atjaunošanai/saglabāšanai. Strīdus būvniecības iecere ir vērsta uz to, lai saglabātu vēsturiskās vannu mājas kultūrvēsturisko vērtību.

[5] Pieteicēja kasācijas sūdzībā arī iebilst apgabaltiesas secinājumiem, ka būvniecības ieceres publiskajā apspriešanā nav konstatējams sabiedrības līdzdalības tiesību pārkāpums.  Pieteicēja uzskata, ka no Apbūves noteikumu 48.punkta izriet, ka sabiedriskajā apspriešanā sabiedrībai bija jāsaņem pilnvērtīga, salīdzinoša un caurskatāma informācija par: 1) arhitektūras konkursa risinājumu, 2) reāli plānoto būvniecības ieceri, 3) atšķirībām starp arhitektūras konkursa risinājumu un reāli plānoto būvniecības ieceri. 
Nenoliedzami sabiedriskās apspriešanas mērķis ir nodrošināt sabiedrības iesaisti ar konkrētās teritorijas attīstību saistītu lēmumu pieņemšanā. Tāpēc senatoru kolēģija piekrīt pieteicējai, ka pilnvērtīga sabiedrības līdzdalības tiesību nodrošināšana iespējama vien tad, ja sabiedriskās apspriešanas gaitā sabiedrībai tiek sniegta pienācīga informācija par plānoto būvniecību. Vienlaikus senatoru kolēģija piekrīt apgabaltiesas secinājumam, ka no tiesību normām neizriet, ka konkrētajā publiskajā apspriešanā obligāti bija sniedzama informācija, kādā mērā publiskajai apspriešanai nodotā būvniecības iecere atšķiras no atklātā arhitektūras konkursa uzvarētāja darba. Attiecīgi no tiesību normām neizriet, ka šādu norāžu trūkums būtu uzskatāms par sabiedrības līdzdalības tiesību pārkāpumu. 
Apbūves noteikumu 48.punktā kā kritērijs minētajā normā noteiktā izņēmuma piemērošanai ir noteikts tas, ka būvniecības iecerei ir jābūt atbalstītai, ņemot vērā publiskās apspriešanas rezultātus. Tādējādi, raugoties no sabiedrības līdzdalības tiesību īstenošanas skatupunkta, Apbūves noteikumu 48.punkta piemērošanai ir būtiski, lai sabiedrība pilnvērtīgi tiek informēta tieši par būvniecības ieceri kā konkrētu būvniecības risinājumu kompleksu, kas attiecīgi tiktu īstenots saskaņā ar būvniecību atļaujošo administratīvo aktu, nevis skaidrotas atšķirības starp konkursā izvēlēto arhitektūras ideju un uz tās pamata izstrādāto būvprojektu.
Izvērtējot sabiedrībai sniegto informāciju par iecerēto būvniecību, apgabaltiesa nekonstatēja, ka sabiedrībai būtu sniegta nepatiesa vai nepilnvērtīga informācija tieši par iecerēto būvniecību. Tieši pretēji – tiesa secināja, ka sabiedrībai ir sniegta informācija par būvniecības ieceres būvapjomu, sniegts objekta apraksts un vizualizācijas (apgabaltiesas sprieduma 22.punkts). Tātad tiesa ir konstatējusi, ka sabiedrībai tika sniegta pienācīga informācija par to, kādu objektu ar kādiem to raksturojošajiem elementiem ir plānots būvēt. Šiem apgabaltiesas secinājumiem pieteicēja kasācijas kārtībā nav iebildusi. 

[6] Kasācijas sūdzībā arī izteikti iebildumi, ka tiesa ir pārkāpusi savas kompetences robežas, proti, būvieceres augstvērtīgumu pamatojusi ar tādu pierādījumu (Konkursa žūrijas komisijas 2025.gada 27.marta lēmumu), kas pieņemts pēc šajā lietā pārsūdzētās būvatļaujas pieņemšanas. Tomēr pieteicēja kļūdaini izpratusi Administratīvā procesa likuma 250.panta otrajā daļā noteiktā administratīvā akta pamatojuma maiņas aizlieguma būtību.
Senatoru kolēģija paskaidro, ka Administratīvā procesa likuma 250.panta otrā daļa liedz tiesai, konstatējot, ka iestādes lēmumā norādītie apstākļi nevar būt pamats attiecīgo tiesisko seku radīšanai, pašai lemt par to, ka konkrētas tiesiskās sekas tomēr saglabājamas pavisam citu iemeslu dēļ (sal. Senāta 2022.gada 22.decembra sprieduma lietā Nr. SKA-227/2022, ECLI:LV:AT:2022:1222.A420157717.17.S, 9.punkts). Tātad minētā tiesību norma neļauj tiesai, skatot pieteikumu par nelabvēlīga administratīvā akta atcelšanu, pieteicējam nelabvēlīgu spriedumu balstīt uz citu, iestādes neminētu pamatu (sal. Senāta 2025.gada 7.oktobra sprieduma lietā Nr. SKA-383/2025, ECLI:LV:AT:2025:1007.A420165122.10.S, 11.punkts). Tiesa to konkrētajā gadījumā arī nav darījusi. Tiesa, izskatot lietu pēc būtības, pārbaudīja, vai pārsūdzētais – trešajai personai labvēlīgais – administratīvais akts atbilst visiem tā izdošanas priekšnoteikumiem, tostarp skaidrojot, vai pārsūdzētās būvatļaujas izdošanā ievērots Apbūves noteikumu 48.punkta piemērošanas priekšnoteikums saistībā ar būvniecības arhitektoniskās kvalitātes prasībām. Būvniecības ieceres atbilstība arhitektoniskās kvalitātes prasībām bija viens no pamatiem, uz kuriem balstīts pārsūdzētais lēmums. Tas, ka tiesa spriedumā šā apstākļa pārbaudīšanai citstarp atsaukusies uz žūrijas komisijas pēc pārsūdzētās būvatļaujas izdošanas pieņemto lēmumu par būvniecības gala risinājuma augstvērtīgo arhitektonisko kvalitāti, nenozīmē, ka ir mainīts būvatļaujas izdošanas pamats. Tiesa vienīgi ir izvērtējusi žūrijas komisijas vēlāk pausto pozīciju par būvniecības ieceres atbilstību tiesību normu prasībām. 

[7] Rezumējot minēto, senatoru kolēģija atzīst, ka pieteicējas kasācijas sūdzībā norādītie apsvērumi nerada šaubas par apelācijas instances tiesas spriedumā ietvertā lietas iznākuma tiesiskumu. Izskatāmajai lietai arī nav nozīmes judikatūras veidošanā. Tas ir pamats atteikt ierosināt kasācijas tiesvedību.

Pamatojoties uz Administratīvā procesa likuma 338.panta otro daļu un 338.1panta otrās daļas 2.punktu, senatoru kolēģija
nolēma

atteikt ierosināt kasācijas tiesvedību sakarā ar [pers. A] kasācijas sūdzību par Administratīvās apgabaltiesas 2026.gada 4.februāra spriedumu.

Lēmums nav pārsūdzams.

